google/wiki40b huggingface dataset:
Salme 141

Salme 141 er en av salmene i Salmenes bok i Det gamle testamente. Den kategoriseres oftest som en Individuell klagesalme. Forskeren Thijs Booij mener at vers 1, og 8-10 er tradisjonelle sjangerelementer, imens versene 2-7 representerer mer originalt stoff.Den hebraiske teksten i denne salmen karakteriseres ofte som meget vanskelig, og delvis ødelagt, særlig i vers 2-7.
En individuell klagesalme regnes å være en sjanger som benyttes når man er i nød, og når man vil be en gud eller et mektig menneske om medlidenhet og hjelp. I vers 2 refererer teksten til et bønneritual ved en helligdom, hvor bønn og løftede hender skal gjelde som røkelse og kveldsoffer (Jf 2 Mosebok 29:40). Klaus Seybold har foreslått at denne teksten historisk kan være skrevet med tanke på en troende som skal motstå å gi etter i et avhør. Dette kommer særlig av vers 3-4 «Herre, sett vakt for min munn, vokt mine leppers dør! La meg ikke få lyst til noe ondt, til å gjøre gudløse gjerninger sammen med ugjerningsmenn! Deres lekre mat vil jeg ikke smake.» I vers 6 heter det: «Deres høvdinger skal styrtes nedover berget». Også dommerne i vers 6 (se kommentar g - nedenfor) og fellene i vers 9 kan vise til en avhørssituasjon. Man kan også tenke seg at de lekre rettene som det refereres til i vers 4, og oljen til hodet i vers 5 er lokkemidler som blir lovet til den som blir avhørt dersom han snakker ut om det han vet. Feller som motiv i en rettsprosess finnes i Salme 7:16; 9:16; 35:7; 57:7. Det synes også som om de slagene, og den straffen som refereres i vers 5 henviser til vold som oppleves under tortur (Jeremia 37:15; Markus 14:65). Som motivasjon til å tie tenker salmisten på hvordan det, etter hans patriotiske oppfatning, går med Israels fiender - de kommer til å «styrtes nedover berget» (Habakkuk 1:12; 2 Krønikebok 25:12; 2 Kongebok 9:33).

Teksten (Norsk oversettelse 1978/85)

1 En Davids-salme.

Herre, jeg roper til deg.

Skynd deg og hjelp meg!ᵃ

Lytt til min røst når jeg roper til deg!

2 La min bønn få gjelde som røkelse for deg,

mine løftede hender som offer om kvelden.

3 Herre, sett vaktᵇ for min munn,

vokt mine leppers dør!ᶜ

4 La meg ikke få lyst til noe ondt,

til å gjøre gudløse gjerningerᵈ

sammen med ugjerningsmenn!

Deres lekre mat vil jeg ikke smake.

5 En rettferdig mannᵉ kan slå meg,

han tukter meg i kjærlighet.

Men gudløseᶠ skal aldri få salve mitt hode.

Stadig setter jeg min bønn

opp mot deres ondskap.

6 Deres høvdingerᵍ skal styrtes nedover berget,

og de skal få merke at mine ord var gode.

7 Som når en pløyer og velter opp jord,

skal deresʰ ben bli strødd ut

ved dødsrikets gap.

8 Ja, Herre,ⁱ mine øyne er vendt mot deg,

jeg tar min tilflukt til deg.

La ikke mitt liv forspilles!

9 Bevar meg fra snaren de setter for meg,

fraʲ ugjerningsmennenes feller!

10 La de gudløse gå i de garn de setter,

mens jeg går trygt forbi.
(Grunntekst på hebraisk)
Madlamark kirke

Korsportalen

Madlamark kirke har en karakteristisk altertavle, «Korsportalen», et kunstverk i form av et alterbilde som dekker alterveggen. Verket var ferdig i 2003, og er laget av kunstneren Ole Lislerud.
Verket er en mosaikk som forestiller varianter av det greske korset som danner et Y-kors, et symbol for treenigheten. Mosaikken er også sammensatt av ulike biter med tekst. Tekster fra Bibelen og organisatoriske tekster fra menighetslivet i Madlamark menighet. Bibeltekstene er på tre ulike språk. Salme 61,3 på hebraisk, Matteus 3,16 på gresk, og Salme 11,4 på koptisk.
Hololeprus

Utseende

Nokså store, avlange, brunlige trebukker. Antennene er tynne og omtrent så lange som kroppen, pronotum avrundet sekskantet med en liten tann på hver side, dekkvingene jevnbrede. Beina er middels lange og nokså slanke.

Utbredelse

Slekten er kjent fra Somalia, Etiopia og Tanzania.
Mektig og avmektig: Tore Tønne, media og maktspillet bak kulissene

Mektig og avmektig: Tore Tønne, media og maktspillet bak kulissene er en norsk bok skrevet av journalist og forfatter Ivar Hippe. Boka ble utgitt i mai 2003. Den omhandler Tønne-saken og de siste dagene av Tore Tønnes liv.
Toho

Personer hos Toho

Her følger en oversikt over noen av de personer som har laget alle eller de fleste av sine filmer hos filmselskapet Toho.
Taizhou (Jiangsu)

Taizhou (kinesisk: 泰州; pinyin: Tàizhōu) er en by på prefekturnivå i provinsen Jiangsu i det sentrale Kina. Befolkningen innenfor bygrensene anslås (2004) til 622 000.
Byen ligger ved Yangzielvens nordlige bredd.

Historie

Taizhou er en by med lang historie. Den ble kalt «Haiyang» i Chunqiu-perioden, og  «Hailing» under Det vestlige Han-dynasti. Under Det østlige Jin-dynasti var det på like fot med Jinling (Nanjing), Guangling (Yangzhou) og Lanling (Changzhou). 
Det fikk prefekturnavnet «Taizhou» under Det sørlige Tang-dynasti; det betyr «Fredelig fylke og lykkelige borgere», og det navnet har holdt seg.

Kulturminner

Den kinesiske marines grunnleggelsested (Renmin haijun danshengdi, 人民海军诞生地) er oppført på Folkerepublikken Kinas liste over kulturminner.

Samferdsel

Kinas riksvei 328 i løper gjennom området, fra Nanjing via blant annet Yangzhou til Nantong.
Høyhastighetslinjen Olmedo–Zamora–Galicia

Historikk

I desember 2011 ble delstrekningen mellom Ourense og Santiago de Compostela innviet.
I juli 2013 sporet et tog av typen S730 av i en ikke-AVE strekning nær Santiago de Compostela stasjon.
Dyrlandloftet

Dyrlandloftet er et fredet stabbur fra 1700-tallet på gården Tandstad på Nøtterøy i Færder kommune.
Dyrlandloftet er et typisk Telemarks-loft bygget i to etasjer med laftet kjerne. Den utkragede svalgangen rundt overetasjen er innkledd, og det torvtekkede saltaket bæres av kraftige, profilerte hjørnesøyler. Svalens tilevegg er inndelt av profilerte staver og har to glugger med utskårne balustre. I loftet finnes det også en utskåret fast seng som har fulgt loftet fra Dyrland.
Dyrlandloftet ble i 1942 flyttet fra Åmotsdal i Telemark.
Gul valmuesøster

Utbredelse

Planta er utbredt i fjellene på Den iberiske halvøya, i Pyreneene, Massif Central i Syd-Frankrike, og i høyereliggende områder i Wales, sørvestlige England og deler av Irland. Gjennom kultivasjon har den spredt seg langt ut over sitt naturlige utbredelsesområde.
Høvding Hatuey

Indianere på Cuba

Europeiske sykdommer og slavearbeidet under det spanske kolonistyret utryddet de cubanske indianerne (tainoer) som egen etnisk folkegruppe. Siden noen spanske soldater fikk barn med indianerkvinner – blant annet som følge av voldtekter – finnes likevel i dag en mindre folkegruppe som kan betegnes som mestiser. Denne gruppen stammer imidlertid i hovedsak fra indianere som cubanske landeiere importerte fra Mexico etter at slaveriet i 1865 ble forbudt i USA. Dermed opphørte også den cubanske importen av afrikanske slaver fra sørstatene i USA.
Conquistadorenes folkemord på cubanske indianere har en klar parallell til USAs folkemord på nordamerikanske indianere. I begge tilfeller lå økonomiske motiver (gull, jordeiendommer, infrastruktur-utbygging, etc.) og kulturelle motiver bak myrderiene. De kulturelle motivene var i hovedsak begrunnet med at europeerne (dvs. USAs europeiske innvandrere og Cubas conquistadorer) var sivilisasjonens herskere, og derfor kunne behandle andre etniske folkegrupper etter eget godtbefinnende. I våre dager kan atferden best beskrives under begreper som etnosentrisme, rasisme, fascisme og imperialisme (Galeano, 1979).
Pierre Gaviniès

Liv og virke

Pierre Gaviniès var sønn av fiolinbyggeren François Gaviniès.
I trettenårsalderen opptrådte han sammen med Joseph-Barnabé Saint-Sevin i en duo av Jean-Marie Leclair under et Concert spirituel-arrangement. Gaviniès var allerede fra ung alder en ettertraktet virtuos i Paris, men han nektet å gå i tjeneste ved de kongelige kapell. I unge år hadde han en affære med en adelig hoffdame, noe som førte til at han måtte tilbringe et års tid bak lås og slå. I fengselet skrev han en berømt Romance.
I 1760-årene fikk Gaviniès en enestående suksess med sine konserter, blant andre var far og sønn Mozart tilhørere. I kompaniskap med François-Joseph Gossec og Simon Leduc ledet Gaviniès Concert Spirituel fra 1773 til 1777, dette var perioden da komposisjoner for flere solistiske (dvs. konserterende) instrumenter med orkester, den såkalte Sinfonia concertante, nådde sitt høydepunkt.
I det etter-revolusjonære Paris var Gaviniès, Pierre Rode, Pierre Baillot og Rodolphe Kreutzer fiolinlærere ved den nye Conservatoire de Paris.  Gaviniès var en høyt verdsatt pedagog, ikke minst på grunn av sin vennlige omgangstone. Av hans mange elever kan nevnes Nicolas Capron, Simon Leduc, Marie-Alexandre Guénin, Louis-Henry Paisible (1745–1781), Antoine-Laurent Baudron (1742–1834) og Joseph Bologne, Chevalier de Saint-Georges.
Gaviniès skrev sine sonater i barokk-tradisjonen med besifret bass. Stilistisk ligger disse komposisjonene i overgangen mellom seinbarokk og klassisisme.
Giovanni Battista Viotti anerkjente Gaviniès som en mesterfiolinist, og kalte ham den «franske Tartini».
Recoll

Henting av tekst

Recoll benytter seg av Xapians informasjonshentingsbibliotek for å lagre og hente ut data. Den benytter seg av en Sophisticated probalistic ranking model". I praksis kan man si at Xapian arbeider på den måten at den husker hvor termer forekommer i dokumentfilene dine. Denne prosessen kalles for indeksering. Det er ikke et dokumentarkiv, så den vil bare vise de dokumentene som fremdeles er på samme sted som de ble indeksert.
Alle de interne dataene i Recoll blir lagret i Unicode UTF-8 format, og den kan indeksere andre skrifttyper, encodings og språk i samme indeks.
Søkeapplikasjonen støtter flere dokumenter, blant annet HTML, Open Documents(som Open Office), tekstfiler og mye mer. Dokumenter som PDF og MS-documents (for eksempel: MS Word) trenger eksterne applikasjoner for  å indekseres.
Mæle bru

Mæle bru er en 52 meter lang bjelkebru i Osterøy kommune i Hordaland på fylkesvei 362. Broen ble åpnet i 1936, har ett kjørefelt og går over Vevleelva.
Idrettsgallaen 2017

Idrettsgallaen 2017 var en seremoni hvor Norges idrettsforbund og olympiske og paralympiske komité hedret de største idrettsnavnene og de beste prestasjonene, samt andre som gjorde en stor innsats for norsk idrett i sportsåret 2016.
Prisutdelingen ble avholdt i CC Amfi den 7. januar 2016 og var direktesendt på NRK med Ida Nysæter Rasch og Erik Solbakken som programledere.
Bryteren Stig-André Berge ble årets navn og vant i tillegg pris som årets forbilde og han fikk utøvernes pris. Ada Stolsmo Hegerberg ble tildelt gullballen og vant i tillegg årets kvinnelige utøver.
Blant kulturelle, musikalske innslag var Knut Anders Sørum som åpnet gallaen, Ingrid Olava, Darling West samt svenske LÉON. Sendingen var i år delt i to. CC Cowboys åpnet del to av sendingen.
Piezosecus

Utseende

En middelsstor, avlang, rødbrunlig trebukk. Antennene er kraftige, noe lengre enn kroppen. Pronotum er tønneformet, litt lengre enn bredt. Dekkvingene er jevnbrede, i spissen rundede. Beina er middels kraftige, lårene litt klubbeformede.

Utbredelse

Arten er utbredt i det sørlige Brasil.
Francis Hagerup

Biografi

Francis Hagerup vokste opp i Trondhjem, som sønn av admiral og statsråd Henrik Steffens Hagerup og hustru Nicoline Christine Jenssen. 
Han ble cand.jur. i 1876, fikk stipend for utenlandsstudier, og ble universitetsstipendiat i 1879. Han ble dr.juris. i 1885 på avhandlingen «Om Tradition som betingelse for Overdragelse af Løsøre». Han ble utnevnt til professor i rettsvitenskap ved Universitetet i Oslo i 1887 og ble sittende i stillingen til 1906. Han var justisminister i Emil Stangs andre regjering fra 2. mai 1893 til juli 1894. Deretter var han et drøyt år ved statsrådsavdelingen i Stockholm, før han 9. august 1895 tiltrådte som sjef for Finansdepartementet. Denne posisjonen hadde han fram til 14. oktober samme år, da han overtok som regjeringssjef. Hagerup var statsminister i to perioder, fra 1895 til 1898, og fra 1903 til 1905. Fra august 1897 og ut den første regjeringsperioden ledet han også Revisjonsdepartementet. Han var stortingsmann fra 1901 til 1906 og Høyres parlamentariske leder fra 1901 til 1903.
Etter sine to perioder som statsminister, gikk han i 1906 inn i det norske diplomati, som minister i København, Haag og Brussel. Fra 1916 var han minister i Stockholm.
Hagerup var sterkt engasjert i utviklingen av folkeretten. Fra 1897 var han medlem av l'Institut de Droit International, som han ble formann for i 1912. I 1907 ledet han den norske delegasjon ved den annen fredskonferanse i Haag. Han var også delegat ved internasjonale konferanser om havets rett. 
I 1920 var Hagerup leder for Norges delegasjon da Folkeforbundet trådte sammen for første gang i Genève. Samme år ble han valgt til en juridisk komité under Folkeforbundets Råd. Han grunnla Tidsskrift for Retsvidenskab i 1888 og var hovedredaktør til sin død i 1921, og bidrog i denne egenskapen til å fremme samarbeidet innen rettsvitenskap i de nordiske landene. Han var også medstifter av Norsk Kvinnesaksforening i 1884.
Han var medlem av Nobelkomiteen fra 1. januar 1907 og frem til sin død.
Hagerup ble tildelt 7. juni-medaljen.
Fjellkurle

Utseende

På en fjelltur er neppe dette den første planta en legger merke til. Gulgrønn, uanselig og sjelden over 10 centimeter høy, er det vanskelig å få øye på fjellkurle uten trening. Men ser en nærmere på planta ser en at den er ganske pen likevel.
Blomsten til fjellkurle har en hjelmformet overleppe og en gulgrønn underleppe som bøyer seg nedover og innover. Inne i overleppa sitter noen røde støvknapper. Ved basis har planta flere lange, nåleforma blader, noe som skiller den fra andre orkidéer. Små grønnkurler kan ligne spesielt på fjellkurle, men de har runde blader oppover hele stengelen.

Forekomster i Norge

I tillegg til at en må lete godt for å i det hele tatt få øye på planta, er den ikke spesielt vanlig. Fjellkurle er en bisentrisk fjellart, det vil si at det har et utbredelsesområde i sør og et utbredelsesområde i nord. Uansett må fjellkurle ha kalk i grunnen for å trives.
Det sørlige utbredelsesområdet til arten går fra de nordlige delene av Jotunheimen, Trollheimen og Dovrefjell nord til Snåsa. I nord finnes planta fra Hattfjelldal og helt til Vardø. Fjellkurle er vanligere i nordlige fjellstrøk enn i sørlige.
Farsley Celtic FC

Farsley Celtic Association Football Club er en engelsk fotballklubb fra Farsley, Leeds, England. Hjemmekampene til Farsley spilles på Throstle Nest.

Historie

Klubben ble stiftet i 1908 av en gruppe ungdommer. I starten av klubbens eksistens spilte de i diverse lokale ligaer og cuper. På 1950-tallet deltok de for første gang i Yorkshire League, og spilte der til ligaen ble slått sammen med Midland Counties League. I 1987 meldte de seg for første gang i den nystartede Northern Premier League. I 2006 rykket de for første gang opp til Conference North etter playoff-finaleseier 2-1 over North Ferriby United.
Picture archiving and communication system

Picture archiving and communication system, oftest forkortet som akronymet PACS, er en betegnelse brukt for datamaskiner eller datanettverk dedikert til lagring, distribusjon og presentasjon av bilder innenfor medisin. PACS er i dag mest utbredt brukt innenfor radiologi, men tillater normalt lagring og overføring av alle bilder som følger DICOM-standarden.
PACS er normalt koblet opp mot et RIS (radiologisk informasjonssystem) som håndterer arbeidsflyt og statusoppdateringer for en bildediagnostisk undersøkelse. Bilder blir normalt generert på modalitet ved en undersøkelse og deretter sendt til PACS gjennom DICOM.
Tony Cascarino

Gillingham, Millwall og Aston Villa

Cascarino begynte sin spillerkarriere hos Crockenhill FC i lavere divisjoner før han meldte overgang til Gillingham FC i 1981. Der spilte han over 200 seriekamper og scoret i underkant av 80 seriemål før han deretter dro videre til Millwall for 225 000 pund i 1987. I Millwall dannet han for øvrig et målfarlig angrepspar med Teddy Sheringham. I august 1990 gikk turen videre til Aston Villa, som betalte 1,1 millioner pund for Cascarino. Til tross for overgangsrekord hos Villa levde han ikke opp til de høye forventningene med elleve scoringer på 46 seriekamper, samt en skuffende 17.-plass for klubben som sesongen før endte på en andreplass.

Celtic og Chelsea

Året etter dro han til den skotske storklubben Celtic, men også der slet han med å tilfredsstille klubbens tilhengere med kun fire mål på 24 seriekamper. I februar 1993 dro han tilbake til hjembyen London, hvor han skrev under for Chelsea. Hans opphold hos de blåkledde ble preget av en alvorlig kneskade og at han ble mer eller mindre oversett av manager Ian Porterfield, som foretrakk andre alternativer fremfor han. Cascarino fikk igjen tillit da David Webb ble utnevnt ny midlertidig manager, men manglende form gjorde at han igjen ble satt på benken da Glenn Hoddle ble utnevnt som spillende manager. Blant annet var han innbytter i finalen i FA-cupen mot Manchester United FC i mai 1994.

Marseille og Nancy

Sommeren 1994 gikk Cascarino på en fri overgang til den franske klubben Marseille hvor han ble en umiddelbar suksess. Han scorte 61 mål på to sesonger i Ligue 2 (hvor klubben befant seg på grunn av kampfiksingskandalen i 1993) og ble en umiddelbar publikumsfavoritt på Stade Vélodrome, hvor han også fikk kallenavnet «Tony Goal» av tilhengerne. Da Marseille rykket opp igjen til Ligue 1 gikk det noe lenger tid mellom scoringene, og i desember 1996 forlot han klubben til fordel for AS Nancy.
Også i Nancy ble han en umiddelbar hit, hvor han scorte tre mål i debuten mot Le Havre AC, men han kunne ikke forhindre klubben i å rykke ned fra øverste divisjon. Hans siste klubb ble Red Star Paris i år 2000, hvor han kun fikk to seriekamper før han la opp samme år.

Internasjonal karriere

Cascarino fikk sin landslagsdebut for Irland i en VM-kvalifiseringskamp mot Sveits i september 1985. Han ble tatt ut i troppen til EM i fotball 1988 av landslagstrener Jack Charlton, hvor han to ganger kom inn som innbytter for lagkaptein Frank Stapleton i kampene mot Sovjetunionen og Nederland. Han deltok også i troppen under VM i fotball 1990, hvor Irland tok seg frem til kvartfinale mot Italia, men likevel røk ut av mesterskapet etter tap 0–1, der Cascarino satt på benken frem til midten av andre omgang. Han scoret for øvrig Irlands fjerde mål i straffesparkkonkurransen mot Romania i åttendedelsfinalen.
Hans siste internasjonale mesterskap kom under VM i fotball 1994, hvor Cascarino på grunn av en tidlig skade kun fikk spilletid i Irlands siste kamp mot Nederland i mellomspillet, som Irland tapte 0–2. Cascarino spilte sin siste landskamp i EM-kvalifiseringskampen (playoff) mot Tyrkia i november 1999 og fikk totalt 88 landskamper og 19 landslagsmål for Irland.
Megeuptychia

Utseende

Middelsstore (vingespenn ca. 50 millimeter), brune sommerfugler. Oversiden er ensfarget brun. Undersiden er lysbrun med to brune tverrstreker, og to store og noen små øyeflekker langs vingenes ytterkanter. De store øyeflekkene har to-tre hvite prikker i midten, ellers er de svarte.

Levevis

Disse sommerfuglene lever i tropisk regnskog og annen skog, gjerne nokså høytliggende. De voksne sommerfuglene flyr ikke langt og holder seg inne i skyggen, eller de er aktive i skumringen. Larvene lever på planter i gressfamilien (Poaceae). De voksne sommerfuglene besøker ikke blomster, men suger gjerne til seg væske fra råtnende frukt, sopp og fugleskitt. Tverrlinjene på vingenes underside virker trolig som kamuflasje fordi de bryter opp sommerfuglens form.

Utbredelse

Slekten er utbredt fra Mexico i nord til Brasil i sør.
Rolf M. Østigård

Karriere

Østigård er utdannet lærer med grunnfag i kroppsøving og spesialpedagogikk. Han var undervisningsinspektør og senere rektor på Helland skule fra 1998 til 2005.
Han var formann i Møre og Romsdal Idrettskrets fra 1977 til 1983. Østigård ble tildelt Norges idrettsforbunds hedersmerke i 1983.
Østigård har innehatt mange tillitsverv innen idretten, blant annet medlem av NIFs barne- og ungdomsråd. Han har også vært friidrettsutøver og kretsdommer for Idrettslaget Norodd.
Norske Regnskaber og Jordebøger fra det 16de Aarhundrede

Norske Regnskaber og Jordebøger fra det 16de Aarhundrede (forkortes vanligvis NRJ) er et historisk bokverk som består av fem bind som blant annet gir oversikt over regnskaper med skatteyterens navn, blant annet tiendpengeskatten i cirka 1520 fra Vestlandet, Trøndelag og Nord-Norge i bind II of III, samt gjengjerden på Østlandet i bind I (1514) og IV (1528). Bokserien inneholder dessuten jordebøker og mindre slotts- og lensregnskaper.
Riksantikvar H. J. Huitfeldt-Kaas var ansvarlig redaktør og bokverket ble utgitt av Det Norske historiske Kildeskriftfond, og trykket i 1906 av J. Chr. Gundersens Bogtrykkeri i Christiania.
Kúðafljót

Kúðafljót er en elv på Island. Den er Islands største breelv og kommer fra Mýrdalsjökull og renner ut i Atlanterhavet. Middelvannføringen er ca. 230 m³/s, minste vannføring er ca. 110 m³/s og største vannføring er ca. 2000 m³/s.
Adriana Motura

Idrettskarriere

Motura deltok ved Parapanamerikanske leker 2015, der Argentina kom på 4.-plass etter at de tapte bronsefinalen 19-49 mot Brasil.
Hun deltar ved Paralympiske sommerleker 2016, og er Argentinas eldste utøver ved disse lekene, med 62 år.
Aurora (film)

Handling

Filmen Aurora handler om fire venner som jobber ved en døgnåpen kino i Tromsø. Hele handlingen utspiller seg på ei natt da de fire er på jobb. Guttene har lagt planer for natten på forhånd, men for å gjennomføre disse må de først håndtere de uventede kundene som plutselig dukker opp.
Izmir gasskraftverk

Izmir gasskraftverk er et varmekraftverk i området Izmir i det sørvestlige Tyrkia. Det har en installert produksjonskapasitet på 1.400 MW, fordelt på 2 blokker med 2+1 gassturbiner, levert av General Electric og Alstom. 
Anlegget ble påbegynt omkring 2000 og stod ferdig i 2003. Brenselkilden er naturgass. Operatør er energiselskapet InterGen Enerji AS.
Frontera gasskraftverk

Frontera gasskraftverk er et varmekraftverk ved elva Rio Grande i sørvestre Texas i USA. Anlegget har en installert produksjonskapasitet på 500 MW, fordelt på 1 blokk. Operatør er energiselskapet Direct Energy. Utstyret er vesentlig levert av General Electric, Nooter og ABB.
Kraftverket ble utbygd omkring årene 1998 – 2000. Brenselkilden er naturgass.
Olav Beito

Utmerkelser

Beito var medlem av Det Norske Videnskaps-Akademi (1951).
Tremulant

Tremulant er en innretning som fremkaller vibrerende, eller tremulerende, toner på orgler. Tremulanten er en liten belg som er koblet til luftkanalen, og som frembringer hurtige, periodiske luftstøt. Dette gjør igjen at luften som når orgelpipene kommer i små pulser, og lyden oppfattes som vibrerende. Tremulant var særlig vanlig i bruk på kinoorgler.